Vaasalainen tuulivoimayhtiö Mervento hakeutuu konkurssiin. Yhtiö ei ole onnistunut saamaan kotimaisia asiakkaita ja toimitusjohtaja Jarmo Saarasen mukaan siksi on ollut vaikeaa myös päästä ulkomaiden markkinoille.

Velkoja on kertynyt noin 3,6 miljoonaa euroa ja konkurssi tarkoittaa suuria menetyksiä sijoittajille. Yhtiö perustettiin kahdeksan vuotta sitten suurin odotuksin ja suunnitelmin. Aikomus oli perustaa tehdas Vaasan Vaskiluotoon ja kasvattaa työntekijämäärä tuhansiin.

Lopulta ainoaksi Merventon rakentamaksi tuulimyllyksi jäi Vaasan Sundomissa sijaitseva testimylly, joka oli aikanaan Suomen suurin. Myllyn toimintaan perustettu tytäryhtiö Wasa Wind jatkaa toistaiseksi toimintaansa. Sen jatkosta neuvotellaan Saarasen mukaan konkurssipesän hoitajan kanssa.

Asiasta kertoi ensimmäisenä Vasabladet (siirryt toiseen palveluun).

Artikkelia korjattu 5.10. 2016 klo 9:01: Velkoja on n. 3,6 miljoonaa euroa, ei kymmeniä miljoonia.

Korjaus 5.10.2016 klo 22:55: Korjattu velan määrä myös jutun alaotsikkoon.